## Å fjerne karakterkrav løser ikke sykepleiermangelen

### Karakterkrav

Karakterkrav 3 i matematikk og norsk sier noe om hva som forventes av dem som ønsker å studere sykepleie. Det er et moderat krav som vil heve kvaliteten på utdanningen og gjennomføringsevnen til studentene. Det er mange årsaker til at studenter faller fra, men frafallet er høyest blant de studentene som har de svakeste studieforutsetningene[[1]](#footnote-1)*.*

Å studere sykepleie er krevende, og vi ser en sammenheng mellom karakterer fra videregående skole, gjennomføringsevne og frafall på sykepleierutdanningen. Det er godt dokumentert at det er klare sammenhenger mellom karakterer fra videregående opplæring (VGO) og gjennomføring i høyere utdanning[[2]](#footnote-2) [[3]](#footnote-3) [[4]](#footnote-4) [[5]](#footnote-5). Frafallet er høyest blant de med dårligst karakterer fra VGO, og studenter med høyt karaktersnitt fra VGO opplever å være bedre forberedt på høyere utdanning.

Tilfredsstillende norskkunnskaper er avgjørende for sikker og god dialog med pasienter, pårørende og kollegaer, samhandling i tverrfaglige behandlingsteam, dokumentasjon og rapportering. Sykepleiere har plikt til å dokumentere nødvendige opplysninger i pasientjournalen[[6]](#footnote-6). Slik dokumentasjon krever gode ferdigheter i norsk språk med god skriftlig fremstillingsevne.

Tilfredsstillende kunnskaper i matematikk er nødvendig for å kunne regne ut hvor mye medisin pasienten skal ha, dosering etter kroppsoverflate og kroppsvekt, for beregning av væske- og ernæringsbehandling, og for å forstå begreper som mengde, volum og trykk for å anvende medisinsk teknisk utstyr på en sikker måte. Å kunne regne korrekt, også uten hjelpemidler er nødvendig for ikke å begå fatale feil[[7]](#footnote-7). Riktig administrering av medikamenter er avgjørende for pasientsikkerhet[[8]](#footnote-8). I ytterste konsekvens kan feil medføre alvorlig skade eller død[[9]](#footnote-9). Tallforståelse og matematikkunnskaper er også viktig i andre behandlings- og pleietiltak, samt for å forstå statistikk og forskingsresultater som er nødvendig for å ta begrunnede valg i tråd med krav til kunnskapsbasert praksis.

### Økt gjennomføring

På side 20 i opptaksmeldinga står det at: *Det er lite som tyder på at ein har oppnådd betre gjennomføring og kvalitet ved å innføre nivåkrav* (for sjukepleierutdanninga). Det vises til matematikk og legemiddelregning. Dette er en påstand som mangler kunnskapsgrunnlag/statistikk. Kravet om eksamen i legemiddelregning falt bort med den nye sykepleierutdanningen høsten 2020 (RETHOS). I dag er det store variasjoner i hvordan denne kunnskapen vurderes og kvalitetssikres.

Etter innføring av karakterkrav i 2019, ser vi at søkerne er bedre kvalifisert og at gjennomføringen på normert tid har økt[[10]](#footnote-10). Gjennomsnittlig karakterpoeng økte ved innføringen av karakterkrav fra 38,7 poeng i 2018 - til 41,8 i 2019 - og videre til 43 poeng i 2022.

Andelen kandidater som har gjennomført på normert tid har økt fra 64,5 % i 2017 til 69,9 % i 2019, og andelen frafall etter normert tid er redusert fra 17,8 % i 2017 til 13 % i 2019[[11]](#footnote-11)

Selv om det har vært en markant nedgang i søkere de to siste årene, også på grunn av nedgang i antall ungdomskull og en generell nedgang i søkere til høyere utdanning, samt at noen skoler ikke klarer å fylle studieplassene, er det likevel flere søkere enn studieplasser. Antallet uteksaminerte kandidater fra bachelorutdanningen i sykepleie har steget jevnt fra 4 042 kandidater i 2018 til 4 241 kandidater i 2021. I 2022 ble det uteksaminert 4 439 kandidater mens kravet (måltallet) fra departementet var 3 621. Det viser at fra 2021 til 2022 var veksten i antall kandidater like stor som for de tre foregående årene samlet[[12]](#footnote-12). Det er bra. At mange vil studere sykepleie er viktig for å sikre nok kvalifiserte sykepleiere i fremtiden. Likevel er det flere utdanningsinstitusjoner som sliter med å tiltrekke seg kvalifiserte studenter til sine utdanninger.

## Fjernes karakterkravene, kan det utløse behov for økte ressurser til undervisning

En kartlegging gjort av tidsskriftet Sykepleien i august 2023 viste at 27 av 37 sykepleierutdanninger hadde null i poengkrav for å komme inn[[13]](#footnote-13), og nærmere 815 studieplasser sto tomme[[14]](#footnote-14). Samtidig er det ventelister på de populære utdanningene som er kjent for høye karakterkrav. Det kan tolkes som at høye krav gir økt status.

Vi ser i media at det hovedsakelig er utdanningsinstitusjoner som ikke får fylt studieplassene sine som ønsker å fjerne karakterkravet. De sier samtidig at de ikke vil «fire» på kvalitetskravene til ferdig utdannede sykepleiere som følge av dette. Fjernes karakterkravene, kan det utløse behov for økte ressurser til undervisning. Når kostnadene øker og budsjettkutt gjør omstilling nødvendig, kan det bli vanskelig å bidra til høy sluttkompetanse hos sykepleieren og samtidig opprettholde studentgjennomstrømningen[[15]](#footnote-15).

Sykepleierutdanningene må rustes ytterligere til å ta imot studentene, blant annet gjennom å finansiere utdanningene bedre. Ved bare å redusere karakterkravene forskyves problemet fra et sted i samfunnet til et annet. Vi vil få flere søkere, men får vi flere kandidater ut? Studentene må ha det riktige kunnskapsgrunnlaget før de går ut som sykepleiere. Det er avhengig av hvor godt rustet studentene er for å kunne gjennomføre studiet, og hva slags ressurser utdanningsinstitusjonene har for at studentene oppnår kravene til læringsutbyttene. For å utføre den jobben trenger sykepleierutdanningene mer ressurser[[16]](#footnote-16). Universitetene har jobbet hardt for å få opp søkertallene, og kan ikke løse et problem som egentlig ligger på arbeidsgiversiden. Attraktive yrker gir attraktive utdanninger[[17]](#footnote-17).

1. <https://nifu.brage.unit.no/nifu-xmlui/bitstream/handle/11250/282976/NIFUSTEPArbeidsnotat2005-13.pdf?sequence=1&isAllowed=y> [↑](#footnote-ref-1)
2. <https://www.regjeringen.no/contentassets/139c36c08bbe470ead20845d66f3f93a/nn-no/pdfs/stm202320240020000dddpdfs.pdf> [↑](#footnote-ref-2)
3. <http://www.sykepleierforbundet.no/sites/default/files/2022-01/opptakskrav-vurderingsformer-og-kvalitet-i-sykepleierutdanningen.-nifu-2012-pdf.pdf> [↑](#footnote-ref-3)
4. <https://www.regjeringen.no/contentassets/6859d16a76224779be85e3a61facaff9/no/pdfs/nou202220220017000dddpdfs.pdf> [↑](#footnote-ref-4)
5. <https://nifu.brage.unit.no/nifu-xmlui/bitstream/handle/11250/2593810/NIFUarbeidsnotat2019-3.pdf?sequence=1&isAllowed=y> [↑](#footnote-ref-5)
6. <https://lovdata.no/dokument/NL/lov/1999-07-02-64> (kap. 8 §39) [↑](#footnote-ref-6)
7. <https://www.dagsavisen.no/fremtiden/nyheter/2022/11/07/feilmedisinering-urovekkende-tall/> [↑](#footnote-ref-7)
8. <https://www.helsetilsynet.no/globalassets/opplastinger/tilsyn/varsel_enhet/2020/uforsvarlig_legemiddelhaandtering_i_forbindelse_med_opplaring_2020.pdf> [↑](#footnote-ref-8)
9. <https://www.helsetilsynet.no/globalassets/opplastinger/tilsyn/varsel_enhet/2022/sykehus_sykehjem_feilaktig_dobbelt_blodfortynnende_medisiner_pasienten_doede_2022.pdf> [↑](#footnote-ref-9)
10. <https://cdn.sanity.io/files/dc7vqrwe/production/840580b4b30fbb603313020bf01094f87cc47e30.pdf?dl=> [↑](#footnote-ref-10)
11. <https://cdn.sanity.io/files/dc7vqrwe/production/840580b4b30fbb603313020bf01094f87cc47e30.pdf?dl=> [↑](#footnote-ref-11)
12. <https://cdn.sanity.io/files/dc7vqrwe/production/840580b4b30fbb603313020bf01094f87cc47e30.pdf?dl=> [↑](#footnote-ref-12)
13. <https://www.khrono.no/15-av-37-utdanninger-klarer-ikke-a-fylle-studieplassene/797330> [↑](#footnote-ref-13)
14. <https://sykepleien.no/2023/09/815-studieplasser-sykepleierstudenter-star-tomme> [↑](#footnote-ref-14)
15. <https://www.google.com/search?q=kvadrat+overflate+og+kroppsvekt&sca_esv=863e684ff3c747da&source=hp&ei=cPUkZpTKB5rGwPAPnPuF4As&iflsig=ANes7DEAAAAAZiUDgJSeaWYTFvUzn-6vJu0OM1TZ3LIf&udm=&ved=0ahUKEwiUwtiQl9OFAxUaIxAIHZx9AbwQ4dUDCAw&uact=5&oq=kvadrat+overflate+og+kroppsvekt&gs_lp=Egdnd3Mtd2l6Ih9rdmFkcmF0IG92ZXJmbGF0ZSBvZyBrcm9wcHN2ZWt0MgUQIRifBTIFECEYnwUyBRAhGJ8FSO1dUPcGWKZZcAF4AJABAJgBpAGgAckWqgEEMjcuNLgBA8gBAPgBAZgCH6ACoxeoAgDCAgwQABiABBhDGIoFGArCAggQABiABBixA8ICDhAuGIAEGLEDGIMBGIoFwgIKEAAYgAQYQxiKBcICCBAuGIAEGLEDwgIFEAAYgATCAg4QLhiABBixAxjRAxjHAcICEBAAGIAEGLEDGEMYgwEYigXCAhEQLhiABBixAxiDARjHARivAcICCxAuGIAEGLEDGIMBwgIOEC4YgAQYxwEYjgUYrwHCAgsQABiABBixAxiDAcICCxAuGIAEGMcBGK8BwgIHEAAYgAQYCsICBhAAGBYYHsICDhAuGBYYxwEYChgeGK8BwgIIEAAYFhgeGA_CAggQABgIGA0YHsICBRAhGKABwgIEECEYFcICBxAhGKABGAqYAwHiAwUSATEgQJIHBDI1LjagB-euAQ&sclient=gws-wiz#ip=1> [↑](#footnote-ref-15)
16. <https://www.universitetsavisa.no/christen-krogh-hoyere-utdanning-opptakssystem/universitetsrektorer-er-glade-for-at-regjeringen-na-rydder-opp/403376> [↑](#footnote-ref-16)
17. <https://www.forskerforum.no/rektor-klaus-mohn-na-ma-arbeidsgiverne-gjore-sykepleie-og-laereryrkene-attraktive/> [↑](#footnote-ref-17)